Anne Valentina Berthelsen (SF), 2025-05-14:
Tak for ordet, formand.
SF er en del af aftalen om at sikre rammevilkår for, at den samlede elproduktion for solenergi og landvind frem mod 2030 kan firedobles, og vi er også en del af den opfølgende aftale om større energiparker på land og mere kompensation til naboer til både solcelle- og vindmølleparker.
Det er to aftaler, som vi i SF er rigtig glade for, og som er rigtig vigtige, hvis vi skal nå klimamålene og nå i mål med produktionen af den grønne energi, der skal sikre os en grøn energiforsyning i fremtiden, også selvom de isoleret set ikke er tilstrækkelige til at sikre den samlede nødvendige udbygning.
Vi er derfor ikke enige i Danmarksdemokraternes ønske om at stikke en kæp i hjulet på de her aftaler.
Det er helt legitimt, at nogle lokalsamfund og borgere har store bekymringer og gør indsigelser, når det kommer til etableringen af energiparker.
Det var også derfor, at SF i aftalen om statslig støtte til etableringen af større og flere energiparker var store fortalere for, at borgerne skal kunne inddrages i beslutningsprocessen, og at beslutninger om etablering af energiparker skal træffes af kommunalbestyrelserne i sidste ende.
Vi anerkender til fulde, at der kan være gener ved at have en energipark nær sin husstand, og at det kan være rigtig svært at opnå fuld enighed mellem borgerne og kommunerne, i forhold til hvor energiparkerne skal etableres.
Det er også derfor, at vi gennem aftalen har arbejdet for at sikre en bedre kompensation for de borgere, der bor tæt ved energiparkerne, og som kan opleve et økonomisk tab, for det er der jo nogle, der gør.
Det er nu heller ikke mit indtryk, at kommunerne ukritisk opstiller solcelleparker alene for de statslige tilskuds skyld.
Jeg tror nærmere, at kommunerne gerne vil være en del af den grønne løsning og tage ansvar og bidrage til den grønne udvikling.
Bl.a i de jyske kommuner ser man jo en ret stor velvillighed til at etablere energiparker, og det gør man sådan set også mange steder på Sydsjælland og Lolland-Falster, hvor både ordføreren og jeg selv er valgt.
Som jeg ser det, har vi rundtom i Danmark nogle ret ansvarlige kommunalpolitikere, som både ønsker grøn energi, men også ønsker at inddrage borgerne i planlægningen.
Så må vi forholde os til realiteterne.
I den seneste klimafremskrivning, som Enhedslisten hvis også fremhævede tidligere i debatten, står Danmark jo til at blive nettoimportør af strøm mange år ude i fremtiden, og det er problematisk.
Der er trods alt langt billigere og mere effektivt at sætte solceller op i energiparker end blot på kommunale tage, og samtidig er der masser af muligheder for at benytte overskudsenergien – det kan f.eks. være til power-to-x eller fjernvarme eller til eksport – så den grønne strøm går ikke til spilde.
Dermed ikke sagt, at vi ikke skal styrke alternativerne.
SF deler ambitionen om, at det skal være lettere at sætte solceller op f.eks. på kommunale tage, og vi er åbne over for, at man kan se på muligheden for at gøre andre alternativer nemmere at komme i gang med.
Men et stop for energiparker samlet set kan vi ikke bakke op om, hverken af hensyn til den grønne omstilling eller af hensyn til lokaldemokratiet, som i det her tilfælde bliver sat ud af spil med sådan en beslutning, og det synes jeg ikke det fortjener.
SF kan derfor ikke støtte beslutningsforslaget.
Tak for ordet.